Sakevertroue styg 1ste keer in 3 maande | Netwerk24
Deur Hanlie Stadler 09 Oktober 2019 11:30
Het die Suid-Afrikaanse ekonomie sy onderste draaipunt bereik? Die nuutste indeks van sakevertroue wil dit byna-byna so laat lyk.
Alan Mukoki, hoof van die Suid-Afrikaanse Kamer van Koophandel en Nywerheid.
Sakevertroue het in September tot die hoogste vlak sedert Junie gestyg, volgens die Suid-Afrikaanse Kamer van Koophandel en Nywerheid (SAKKN). Daar is egter nog geen rede om huis toe te skryf nie.
Daar is ook heelwat ander indekse wat minder optimisties is oor die stand van die ekonomie.
Die indekspunt van 92,4 is 'n stewige 3,3 punte hoër as in Augustus, maar steeds 0,9 punte laer as 'n jaar gelede. Die gemiddelde punt vir die jaar tot einde September is 92,6 – 'n hele 2,8 punte laer as oor dieselfde nege maande van 2018.
Dit kom nadat die indeks in Augustus die laagste was sedert 1985.
Onder die dinge wat die indeks van maand tot maand soveel opgedruk het, tel:
'n Toename in uitvoer, hoewel vanaf lae vlakke;
'n Sterker rand op 'n handelsgeweegde grondslag;
'n Stewige styging in die verkope van nuwe voertuie; en
'n Styging in die reële waarde van bouplanne wat goedgekeur is.
Die indeks was laer as 'n jaar gelede weens hoër kerninflasie, 'n daling in die JSE se indeks van alle aandele en laer vervaardigingsproduksie.
Volgens Alan Mukoki, uitvoerende hoof van die SAKKN, wil dit voorkom asof die ekonomie op die punt staan om weer op te tel vanuit 'n diep dal. Dinge kan nou begin stabiliseer – hoewel op 'n baie lae vlak.
"Dié geleentheid moet dringend aangegryp word om voorstelle vir ekonomiese herstrukturering in werking te stel en met die komende mediumtermynbegrotingsrede die toon te stel vir 'n ekonomiese omkeer."